TOMT: Operasjonssykepleier Tone Eltvik viser frem intensivavdelingen ved torakskirurgisk avdeling på Rikshospitalet. Foto: JAN PETTER LYNAU

Ledige senger - mangler pleiere

Her kunne det ligget fire ferdigopererte hjertepasienter. I stedet er sengene på en av Rikshospitalets hjertekirurgiske intensivavdelinger tomme.

Anne Stine Sæther

Eric B. Utheim

Oppdatert 28. november 2012

Artikkelen er over syv år gammel

Det gjør operasjonssykepleier Tone Eltvik opprørt.

- Det er ikke fullt på Rikshospitalet. Her er det ledige intensivsenger. Dette er en situasjon ledelsen visste ville oppstå. De har ikke ansatt spesialsykepleiere på halvannet år for å holde budsjettene. Vi er for få og sengene må stenges. Det er ille for pasientene som rammes, sier Eltvik.







Innsparingskrav

Avdelingssjef ved torakskirurgisk avdeling Odd Geiran, bekrefter at stengningen av intensivplassene er planlagt og at den vil være stengt i en uke. Avdelingen TKA2 har egen intensivavdeling og tar imot pasienter som har vært gjennom en planlagt operasjon.

Har du tips eller innspill?Kontakt VGs journalister her.

- Det er store innsparingskrav i Oslo universitetssykehus, og de rammer alle avdelinger. Vi har ikke alt personalet vi trenger for å få grunnturnusen til å gå rundt. Derfor er avdelingen stengt denne uken. Vi samler personalet på den andre intensivenheten på avdelingen. Det gir oss redusert kapasitet, sier Geiran.

Ekstra belastning

Operasjonssykepleier Tone Eltvik sier at hun og kollegaene merker den ekstra arbeidsbelastningen underbemanningen påfører dem.

- Vi utfører de samme arbeidsoppgavene som vi ville gjort også om alle stillingene hadde vært besatt. Vi er bare færre til å utføre dem. Stillingsutvalget har ikke vært interessert i belastningen det påfører personalet ved avdelingen, sier Eltvik.

Mandag skrev VG om Odd Arnesen (74) som er blitt strøket av operasjonslistene på Rikshospitalets hjertekirurgiske avdeling flere ganger. Han har vært innlagt på Akershus Universitetssykehus siden begynnelsen av oktober og må belage seg på enda ei uke før Rikshospitalet tar imot ham.

Arnesen er en av mange pasienter som det siste året har fått operasjonen utsatt på kort varsel. VG vet at fire hjerteoperasjoner ble strøket mandag, i tillegg til tre andre planlagte operasjoner. Problemet var mangelen på intensivplasser.

- Når det ikke ansettes flere, får det konsekvenser for hele bemanningskjeden. Det er kapasitet til å operere, men ikke til behandlingen pasientene trenger etter operasjonen. Derfor blir operasjonene avlyst, sier Eltvik.

En konflikt

Avdelingssjef Geiran sier at stengningen var planlagt, men at operasjonene ble avlyst kort tid før de skulle gjennomføres.

- Vi håpet det ville være kapasitet på en samarbeidende intensivavdeling. På grunn av øyeblikkelig hjelp-pasienter og «tunge» pasienter som blir liggende lenge, samt akutte sykmeldinger av fast personell, var det fullt overalt, sier Geiran.

- Vi jobber innenfor de rammene samfunnet har gitt oss og det er en konflikt mellom forventningene og de økonomiske rammene. Det er forventninger til kvalitet og kapasitet som vi må ha rammer til å innfri. Vi leverer på kvalitet, men vi kan ikke alltid innfri forventningene i driftsplanene.

Publisert: 28.11.12 kl. 06:39 Oppdatert: 28.11.12 kl. 07:07

Les også